आधुनिक हिन्दी साहित्य में आचार्य हजारीप्रसाद द्विवेदी जी एक प्रमुख निबंधकार,उपन्यासकार ,आलोचक और संपादक के रूप में जाने जाते है। इनका शास्त्रीय ज्ञान और मौलिक चिंतन अद्वितीय था। हजारी प्रसाद द्विवेदी जी का जन्म सन १९०७ में बलिया जिले में आरत दुबे का छपरा में हुआ था। संस्कृत महाविद्यालय काशी से इन्होने ज्योतिषाचार्य की परीक्षा पास की । १९३१ में ही आप शान्ति निकेतन में हिन्दी के अध्यापक नियुक्त हो गए। वह रह कर आचार्य क्षितिमोहन सेन और गुरुदेव टैगोर के संपर्क में इन्होने बहुत कुछ सिखा। १९५० में इन्हे काशी विश्वविद्यालय के हिन्दी विभाग का अध्यक्ष बनाया गया। दस बर्ष तक काशी में काम करने के बाद १९६० में पंजाब विश्वविद्यालय चंडीगढ़ में हिन्दी विभाग के अध्यक्ष नियुक्त हुए। यहाँ से अवकाश प्राप्त होने के बाद ये भारतीय सरकार की हिन्दी विषयक अनेक योजनाओं से जुड़े रहे। लखनऊ विश्वविद्यालय से इन्हे डी.लिट .की उपाधि प्रदान की गई। भारत सरकार ने द्विवेदी जी को पद्म भूषण की उपाधि से अलंकृत किया।